
מידת ההודיה כעבודה מרכזית בעבודת התשובה ובחייו של יהודי

דיברנו בעבר על כך שהפרשיות אותן אנו קוראים בשבועות של חודש אלול, מלאות מסרים חשובים על העבודה שלנו לקראת ראש השנה, באופן ההכנה הראויה לקראת הימים הגדולים והקדושים הבאים לקראתנו לשלום. 
החל בפרשת שופטים, 'שֹׁפְטִים וְשֹׁטְרִים תִּתֶּן לְךָ בְּכָל שְׁעָרֶיךָ' (דברים טז, יח), וכפי שהזכרנו את המובא בספרי חסידות, שזהו ציווי על כל אחד ואחד לקבוע 'שופטים ושוטרים', להציב גבולות ומנעולים על 'כל שעריו', הלוא הם החושים והאינסטינקטים הטבעיים שלו. וזהו הדבר הראשון, משום שראשית כל חייבים להשיג שליטה. כל עוד אין לאדם שליטה, והוא כמו רכב שנוסע בלי נהג, לא שייך בכלל להתחיל בתהליך של תשובה.
אחר כך, לאחר שברורה לנו המטרה ואנו מבינים כי אנחנו במלחמה להשיג שליטה על השערים, אזי מוכנים לצאת לקרב – 'כִּי תֵצֵא לַמִּלְחָמָה עַל אֹיְבֶךָ' (כ, א). ואם אמנם ברגע הראשון ישנו בהלה גדולה, 'וְרָאִיתָ סוּס וָרֶכֶב עַם רַב מִמְּךָ' (שם). ממך, כפי שהזכרנו, הכוונה, שהם נולדו מהמעשים הרעים שלנו. על ידי החטאים יצרנו שדים ומזיקים, כל מיני קליפות קשות של כוחות הטומאה, ואנחנו מפחדים, איך נוכל לצאת למלחמה נגדם. מיד התורה הקדושה מחזקת אותנו: 'לֹא תִירָא מֵהֶם כִּי ה' אֱלֹקֶיךָ עִמָּךְ הַמַּעַלְךָ מֵאֶרֶץ מִצְרָיִם' (שם). הקב"ה הוציא אותך ממצרים, ממ"ט שערי טומאה. אם רק 'תצא למלחמה', אזי גם עתה הוא יושיע אותך! 
בהמשך נאמר: 'וְהָיָה כְּקָרָבְכֶם אֶל הַמִּלְחָמָה וְנִגַּשׁ הַכֹּהֵן וְדִבֶּר אֶל הָעָם. וְאָמַר אֲלֵהֶם שְׁמַע יִשְׂרָאֵל...' (כ, ב-ג). כאן ישנה עצה והוראה להחזיק במידת האמונה. האמונה שנצליח, זהו הרכיב ההכרחי והחשוב ביותר כדי להצליח באמת. כמו כן זה מלמד אותנו על המבט המרומם – שאו מרום עיניכם' - אותו אנו צריכים לאמץ לעצמנו כדי להצליח במלחמת החיים.   
וכעת אנו בפרשת כי תבוא - - - 
כאשר הימים הנוראים קרבים ובאים, מה שהכי חשוב לנו הוא שתהיה לנו הדעת הנכונה, ובפרשת כי תבוא, התורה הקדושה מלמדת אותנו את הגישה והתפיסה הנכונה שנחוצה לנו כדי שנצליח בתהליך התשובה, שנזכה להתחדשות אמתית ב'יום הרת עולם' הקרב הבא, והיא: מידת השמחה והכרת הטוב!
*
פרשתנו מתחילה עם מצות ביכורים. מצות ביכורים היא במהותה מצוה של הכרת הטוב, כדברי חז"ל (מובא ברש"י שם כו, ג): "ואמרת אליו – שאינך כפוי טובה". לאחר שזכינו והקב"ה הביא אותנו אל הארץ, וזכינו לרשת אותה ולהתיישב בה, מובן שחלה עלינו חובת הכרת הטוב, ועל כך יש לנו את מצות ביכורים – 'וְלָקַחְתָּ מֵרֵאשִׁית כָּל פְּרִי הָאֲדָמָה אֲשֶׁר תָּבִיא מֵאַרְצְךָ' (שם פסוק ב) ולהביאו לפני ה'. 
אמנם, כאשר מתבוננים בנוסח ה'וידוי' של מביא הביכורים, רואים שנוסח ההודיה אינו רק על החסדים של עתה, אלא חוזרים ומודים להקב"ה על כל החסדים שעשה עמנו מיום היותנו לגוי: 
'וְעָנִיתָ וְאָמַרְתָּ לִפְנֵי ה' אֱלֹקֶיךָ אֲרַמִּי אֹבֵד אָבִי וַיֵּרֶד מִצְרַיְמָה וַיָּגָר שָׁם בִּמְתֵי מְעָט וַיְהִי שָׁם לְגוֹי גָּדוֹל עָצוּם וָרָב. וַיָּרֵעוּ אֹתָנוּ הַמִּצְרִים וַיְעַנּוּנוּ וַיִּתְּנוּ עָלֵינוּ עֲבֹדָה קָשָׁה. וַנִּצְעַק אֶל ה' אֱלֹקֵי אֲבֹתֵינוּ וַיִּשְׁמַע יְהֹוָה אֶת קֹלֵנוּ וַיַּרְא אֶת עָנְיֵנוּ וְאֶת עֲמָלֵנוּ וְאֶת לַחֲצֵנוּ. וַיּוֹצִאֵנוּ ה' מִמִּצְרַיִם בְּיָד חֲזָקָה וּבִזְרֹעַ נְטוּיָה וּבְמֹרָא גָּדֹל וּבְאֹתוֹת וּבְמֹפְתִים. וַיְבִאֵנוּ אֶל הַמָּקוֹם הַזֶּה וַיִּתֶּן לָנוּ אֶת הָאָרֶץ הַזֹּאת אֶרֶץ זָבַת חָלָב וּדְבָשׁ' וגו' (שם פסוק ה).
ויש להבין, הרי האיש הזה הגיע לבית המקדש כדי להודות על החסדים שהקב"ה עשה איתו, הוא הרי זה שזכה להביא את הביכורים האלו מראשית פרי אדמתו, מדוע אפוא חוזר הוא להודות כאן על כל החסדים שנעשו לאבותיו ואבות אבותיו?
את אותה שאלה יש לשאול אף על הנוסח של תפילת 'נשמת כל חי' שאנו אומרים בשבת קודש, שם נאמר: 'וְאִלּוּ פִינוּ מָלֵא שִׁירָה כַּיָּם וּלְשׁוֹנֵנוּ רִנָּה כַּהֲמוֹן גַּלָּיו... אֵין אֲנַחְנוּ מַסְפִּיקִים לְהוֹדוֹת לְךָ ה'... עַל אַחַת מֵאָלֶף אֶלֶף אַלְפֵי אֲלָפִים וְרִבֵּי רְבָבוֹת פְּעָמִים, הַטּוֹבוֹת נִסִּים וְנִפְלָאוֹת שֶׁעָשִׂיתָ עִם אֲבוֹתֵינוּ וְעִמָּנוּ. מִמִּצְרַיִם גְּאַלְתָּנוּ ה' אֱלֹקֵינוּ, וּמִבֵּית עֲבָדִים פְּדִיתָנוּ, בְּרָעָב זַנְתָּנוּ...'. ולכאורה, הרי יש כמו כן אלפי אלפים ורבי רבבות פעמים ניסים ונפלאות של דברים שיש לנו להודות עליהם לקב"ה שעשה עמנו! למה אם כן אנחנו מודים דוקא על העבר, על הדברים שהקב"ה עשה עם אבותינו? 
אבל כאן מונח סוד ההודיה! כי כל מציאות ההודיה להקב"ה שייכת רק כאשר אנחנו יוצאים מהצמצום של ההווה! מהצמצום של החיים העכשוויים שאנו חווים הרגע! 
ביאור הדברים: אדם שחי את ההווה, הרי בהווה, לכל אחד יש את ה'חבילין דמעיקין' שלו. שק המועקות שהוא סוחב אצלו בלב. יש מי שעובר קושי עם אחד מילדיו, ויש שמתמודד בענין הפרנסה. לכל אחד יש את הבעיות והצרות שהוא מתמודד עמן. ואף שהאדם יודע כי לעומת זה, הרי יש לו גם כל כך הרבה על מה להודות, אבל זה מעכב! הקשיים הקטנים שאנו עוברים מצמצמים את כל הדעת, ומושכים כל המוח והלב לתוך החור של הבעיות הקטנות שלנו, ובכך מונעים מאתנו מלהודות על כל הטוב שכן יש לנו! 
אכן, כאשר הקב"ה עוזר וזוכים לצאת מהצמצום של ההווה ורואים את התמונה הגדולה של כל הבריאה וסדר הדורות – אז אפשר להודות! אז מגלים איזה צונאמי של חסד ה' שוטף את כל היקום! הרי החסד הגדול שעשה עמנו הקב"ה כאשר הוציא אותנו ממצרים – אף פעם לא נעצר. זה ממשיך עד היום. רק מצד השכל האנושי הלקוי בכח השכחה וגבולות הצמצום של זמן וזיכרון, אנו מתרגלים לדברים ומפסיקים להתפעל מהם. אבל מצד האמת, חסדי ה' שבכל דור ודור, הולכים ונמשכים בכל רגע ורגע! ואם אנחנו נצא קצת מהצמצום של ה'הווה', נוכל לחיות את זה! או אז אפשר באמת להודות! להודות על העבר, ולהודות אף על ההווה! כי ברגע שיצאנו מהגבולות המצומצמים של ההווה, או אז מתגלים בפנינו חסדי ה' המרובים הנצחיים, וכבר לא מעסיקים אותנו קטנוניות כמו 'מה יש לי עכשיו ומה אין לי; מה אני רוצה ומה חסר לי'... וכל הבעיות הקטנות – שנראים לנו תמיד כה גדולות – מתגמדות ומקבלות את מידותיהן האמיתיות, את ה'פורפורציה' הנכונה.
מצינו בתורה הקדושה איך יעקב אבינו הודה לה' ואמר: 'כי במקלי עברתי את הירדן הזה' (בראשית לב, יא). זה היה עשרים ושתיים שנה לאחר הנס! יעקב אבינו עומד ומצביע על הירדן ומודה להקב"ה על הנס שעשה עמו כאשר הצילו מיד אליפז, כאילו זה קרה זה עתה! כי החסדים לא נעצרים. הנס שהיה, עדיין ממשיך להיות וזה הכל חלק מהזרימה האין-סופית של ה'חסדי ה' כי לא תמנו' ששופעת מן העולם ועד העולם, עד עולם!
בזמן שבית המקדש היה קיים, ויהודי היה עולה לירושלים עם הביכורים שלו משום שאינו כפוי טובה, הוא הרי נכנס כל כולו לעולם של הודיה. ושם, בעולם של ההודיה, חסדי ה' מאז ומן העולם, הם חיים וקיימים כולם כאילו אירעו זה עתה. אין בכלל הבדל של זמן. החסדים של פעם עם אבותינו, והחסדים היום עמנו, זה הכל אחד. מקשה אחת ונביעה אחת של חסד ה' מעולם ועד עולם. לכן מביא הביכורים אינו מתחיל להודות על החסד האישי שנעשה עמו, אלא הוא מודה על כל החסדים מאז 'ארמי אובד אבי'! 
וכן בתפילת 'נשמת'. עיקר ההודיה שלנו היא על העבר, כי גם אם עדיין לא זכינו לכך, אבל אנחנו רוצים להיכנס לעולם ההודיה, לעולם של 'חסדי ה' כי לא תמנו' ו'חסד ה' מעולם ועד עולם', לכן אנחנו בוחרים להודות על כל החסדים והניסים שנעשו לאבותינו ואבות אבותינו, כדי להתרומם טפח מעל הקרקע, מעל לצמצום הזמן בו אנו שרויים, ושנזכה להיכנס לעולמה של הודיה. 
ודבר זה שייך לכל אחד באופן פרטי, שיש לו להודות על כל הניסים שעשה הקב"ה עם אבותיו. כמובן, בראש ובראשונה אנו מודים שהוצאת אותנו מארץ מצרים ובחרת בנו להיות העם הנבחר. זכינו שיש לנו תפקיד כה חשוב ונעלה בארמון מלוכה. אבל יש גם את הניסים שנעשו לאבותינו לפני לא כל כך הרבה שנים. איך זכו להינצל ממוות לחיים, ולהגיע לחופים הבטוחים האלו, להחזיק באמונתם למרות כל הניסיונות, ולבנות את חייהם מחדש. ואני הקטן, הריני תוצאה ישירה של כל החסדים האלו! של כל החסדים שנעשו עם כל הדורות הקודמים! אם כן אין סוף לכל התודות שאנו חייבים לקב"ה! 
*
בהמשך הפרשה, ישנה פרשת הקללות, שם מוזכרת סיבת הגעת כל הקללות: 'תַּחַת אֲשֶׁר לֹא עָבַדְתָּ אֶת ה' אֱלֹקֶיךָ בְּשִׂמְחָה וּבְטוּב לֵבָב מֵרֹב כֹּל (כח, מז). בספרים הקדושים עמדו, למה מגיעים כאלו עונשים על כך שלא עבדת את ה' אלוקיך בשמחה. 
אבל באמת זוהי תוצאה ישירה מההנהגה שלנו. כי מהיכן באה שמחה של יהודי? השמחה מגיעה מזה שהוא חי בעולם של "חַסְדֵי ה' עוֹלָם אָשִׁירָה" (תהלים פט, ב). מזה שהוא מכיר בכל החסד ששופע ממנו יתברך בכל עת. משום כך הוא חש אסיר תודה לקב"ה ובאופן טבעי הוא מלא שמחה ורוממות הרוח – 'ושמחת בכל הטוב'. השמחה הזו היא זו שממשיכה עבורנו עוד ועוד שפע. 
לעומת זאת, כאשר איננו זוכים להכיר ולראות את כל הטוב, כאשר אנו חיים בצמצום של החיים העכשוויים והפרטיים שלנו – ייראה לנו תמיד שאנחנו מקופחים... מנוצלים ומופלים לרעה. תמיד אנחנו המקבלים את החלק הפחות טוב, וכאילו כל העולם מתנהל נגדנו. או אז נמנעת מאתנו הגישה לשפע הברכה שהקב"ה משפיע עלינו. במו ידינו נעלנו את מקור השפע שלנו! 
*
זהו הרעיון המרכזי של פרשתנו. בפרשה ישנה מילה אחת שאינה בנמצא בשום מקום אחר בכל התורה, ואילו בפרשתנו היא מופיעה ארבע פעמים! דבר המצביע על כך שבמילה זו טמון רעיון עמוק, היא מכילה מסר חשוב והיא מילת המפתח להבין את המסר הכללי של כל הפרשה. זוהי המילה: 'טנא'. כתוב: 'ושמת בטנא', 'ולקח הכהן הטנא מידיך', 'ברוך טנאך ומשארתך', 'ארור טנאך ומשארתך'. המילה טנא פירושה סל. כי המסר של הפרשה הוא ללמד אותנו איך להיות סל שראוי לקבל את כל הטוב והשפע האלוקי של הקב"ה, והוא על ידי שאכן נהיה סל! 
על ידי שאדם חי תמיד את מציאותו כ'מקבל' שנהנה בכל עת מחסדי ה'! לא רק על החסד שהקב"ה עושה עמי עכשיו אלא על כל החסדים שהוא עשה ועושה ויעשה, הוא הוציא אותנו ממצרים, והביא אותנו אל הארץ וכו' – זה מה שמביא את האדם להיות תמיד בשמחה ובמצב של הכרת הטוב, וכך הוא זוכה להמשיך את חסד ה' הלאה, מן העולם ועד העולם.
את נוסח הוידוי של ביכורים אנו אומרים אף ב'הגדה של פסח' בליל הסדר. והסיבה לכך, כי ענין ההודיה הוא אבן הפינה של כל עבודת ה' שלנו כעם הנבחר. ליל הסדר זהו זמן ההתחדשות של עם ישראל. בליל הסדר כל יהודי עובר בחינה של יציאת מצרים. ולכן אנו מחזקים אז את היסוד הזה שהוא יסוד כל העבודה שלנו: 'חַסְדֵי ה' עוֹלָם אָשִׁירָה לְדֹר וָדֹר אוֹדִיעַ אֱמוּנָתְךָ בְּפִי' (תהלים פט, ב). להכיר את החסד ששופע ממנו יתברך בכל עת, מארמי אובד אבי ועד ימינו אנו! 
*
והנה, כאשר אנו מתקרבים לראש השנה ורוצים להמליך את הקב"ה, איננו רוצים שעבודתנו להמליך את הקב"ה תהיה מתוך אילוץ ח"ו, 'אוי, זה הגיע עוד הפעם, ראש השנה, עשי"ת, שוב צריך לעשות את כל הפעולות. בוא נקווה שהקב"ה יסלח, הרי כל כך חטאתי השנה, הייתי כה נורא... הרי עשיתי גם שנה שעברה את כל התהליך... והנה אני היכן שאני, למה באמת שיסתכל עלי בעין טובה...'. מחשבות אלו המפעפעות בתת-המודע שלנו הן מחשבות של אפיקורסות! 
רבי יחזקאל לווינשטין היה חוזר על דברי הגמרא בקידושין (מ, ב): 'לעולם יראה אדם עצמו כאילו חציו חייב וחציו זכאי'. וכי האדם הוא תמיד חצי זכאי וחצי חייב? איך כתוב 'לעולם'? ומה אם בדיוק עכשיו אני אעשה כמה מצוות, הרי אם מקודם הייתי חייב, נמצא שכעת אני זכאי... ואם בדיוק הוא עשה עכשיו כמה עבירות, הרי שכעת נעשה חייב! כיצד אם כן אפשר לומר שהאדם הוא 'לעולם', תמיד תמיד חצי-חצי? 
אבל כך האדם חייב לצייר את עצמו! וגם אם בדיוק עכשיו הוא עבר עבירה חמורה, חז"ל אומרים שהוא חייב לראות את עצמו חצי-חצי! איך? איך אפשר? איך אדם בונה אצל עצמו תפיסה כזאת? 
הרמב"ם כותב (פ"ג מהלכות תשובה ה"ד): "אַף עַל פִּי שֶׁתְּקִיעַת שׁוֹפָר בְּרֹאשׁ הַשָּׁנָה גְּזֵרַת הַכָּתוּב, רֶמֶז יֵשׁ בּוֹ, כְּלוֹמַר: עוּרוּ יְשֵׁנִים מִשְּׁנַתְכֶם וְנִרְדָּמִים הָקִיצוּ מִתַּרְדֵּמַתְכֶם וְחַפְּשׂוּ בְּמַעֲשֵׂיכֶם וְחִזְרוּ בִּתְשׁוּבָה וְזִכְרוּ בּוֹרַאֲכֶם ... לְפִיכָךְ צָרִיךְ כָּל אָדָם שֶׁיִּרְאֶה עַצְמוֹ כָּל הַשָּׁנָה כֻּלָּהּ כְּאִלּוּ חֶצְיוֹ זַכַּאי וְחֶצְיוֹ חַיָּב. וְכֵן כָּל הָעוֹלָם חֶצְיוֹ זַכַּאי וְחֶצְיוֹ חַיָּב. חָטָא חֵטְא אֶחָד – הֲרֵי הִכְרִיעַ אֶת עַצְמוֹ וְאֶת כָּל הָעוֹלָם כֻּלּוֹ לְכַף חוֹבָה וְגָרַם לוֹ הַשְׁחָתָה. עָשָׂה מִצְוָה אַחַת – הֲרֵי הִכְרִיעַ אֶת עַצְמוֹ וְאֶת כָּל הָעוֹלָם כֻּלּוֹ לְכַף זְכוּת...". הרמב"ם מביא זאת הלכה למעשה! ולכאורה, איך יכול אדם שמודע באמת לכל הכשלונות שלו לחשוב כך? ולמה הרמב"ם מביא הלכה זו דוקא כאן באמצע ענין תקיעת שופר?
יש כאן רעיון מאוד עמוק. ראשית כל אנו צריכים לדעת, כי אם חז"ל קבעו שזה כן, אזי אם הוא רק לא מפושעי ישראל בגופן – הרי הוא חצי זכאי וחצי חייב. זוהי המציאות! אנחנו מאמינים בדברי חז"ל, גם אם איננו מבינים איך זה יכול להיות במציאות. דברי חז"ל הם קודש קודשים והם קובעים את המציאות! דבריהם אינם נאמרים לפי המציאות, אלא המציאות נקבעת לפי דבריהם! 'ותשלך אמת ארצה', הקוצקר אמר, כי האמת של הקב"ה, איך הקב"ה פוסק בשמים – תלויה בבית דין של מטה. ממילא אם חז"ל אומרים לנו משהו, הרי שזוהי המציאות. 
הדברי יחזקאל משיניווא אומר משהו מאוד עמוק, כל כך יפה. בדיני התרת עגונה, חז"ל הקלו  ומקבלים עדות של עבד ושפחה, ועד מפי עד, ועוד כל מיני קולות שבדברים אחרים אסור לסמוך על כזו עדות, אבל לצורך היתר עגונה, חז"ל הקילו כדי לשחררה. אבל למרות כל הקולות שאנו מוצאים בדינה של עגונה, לגבי איש שנאבד בים, במים שאין להם סוף, אע"פ שראו שהספינה שלו נטרפה בים ולכאורה על פי הטבע אין שום דרך שהוא יכל לשרוד – בכל זאת האשה אסורה. ולכאורה למה? הרי אין סיכוי שהוא חי! אלו מים שאים להם סוף?! והרי אנו מקילים בעגונות, וכאן מדובר על מציאות כמעט מוכחת שהוא מת. 
הגמ' ביבמות (קכא, א) מביאה: 'תניא, אמר רבן גמליאל: פעם אחת הייתי מהלך בספינה, וראיתי ספינה אחת שנשברה, והייתי מצטער על תלמיד חכם שבה, ומנו? רבי עקיבא. וכשעליתי ביבשה בא וישב ודן לפני בהלכה. אמרתי לו: בני, מי העלך? אמר לי: דף של ספינה נזדמן לי, וכל גל וגל שבא עלי, נענעתי לו ראשי... אמרתי באותה שעה: כמה גדולים דברי חכמים שאמרו, מים שיש להם סוף -מותרת, מים שאין להם סוף - אסורה. תניא, אמר ר' עקיבא: פעם אחת הייתי מהלך בספינה, וראיתי ספינה אחת שמטרפת בים, והייתי מצטער על תלמיד חכם שבה, ומנו? רבי מאיר. כשעליתי למדינת קפוטקיא בא וישב ודן לפני בהלכה. אמרתי לו: בני, מי העלך? אמר לי: גל טרדני לחברו וחברו לחברו עד שהקיאני ליבשה. אמרתי באותה שעה: כמה גדולים דברי חכמים שאמרו מים שיש להם סוף - אשתו מותרת, מים שאין להם סוף - אשתו אסורה'.
אומר הדברי יחזקאל, שחז"ל פסקו כי מים שאין להם סוף, מי שנאבד בהם לא נחשב כמת – כדי לתת את האפשרות שבאמת יחיו! הם פסקו כך בבית דין של מטה, ומאז, מי שנאבד במים שאין בהם סוף, שעל פי דרך הטבע אין לו סיכוי לחיות – בכל זאת יש לו! כי כן אמרו חז"ל! זהו: 'כמה גדולים דברי חכמים!' שהם יכולים ע"י דבריהם לקבוע שאף מי שנאבד במים שאין להם סוף – יחיה! 
אולי יש כאן גם רמז על מצבים שאנחנו מרגישים כי 'הושיעני אלוקים כי באו מים עד נפש', אנחנו מרגישים אבודים, אנחנו טובעים במים שאין בהם סוף, אנחנו תקועים באיזו מערבולת שמושכת אותנו מטה ואנו מרגישים כי אין לנו דרך לחזור ולהתחבר לקב"ה. אבל לא, 'אשתו אסורה'! אנחנו עדיין מחוברים, הנישואין שלנו עם הקב"ה עדיין בתוקף ועוד נמצא  דרך לחזור הביתה!
על כל פנים, על פי האמור נוכל ללמוד, שאם חז"ל אמרו כי לעולם יראה אדם כאילו הוא חצי זכאי וחצי חייב, הרי שזה נהיה המציאות, וממילא כל אחד ואחד מאיתנו נמצא כל הזמן במצב של בינוני, שקול, והמעשה הבא הוא שיכריע את המשקל! כל מעשה.
*
את המסר הזה נוכל ללמוד גם מהמעשה של קין והבל. הקב"ה שעה אל מנחתו של הבל, שהביא ממיטב צאנו, ואל קין לא שעה. קין חש כאוב ופגוע, והקב"ה אומר לו: 'למה חרה לך ולמה נפלו פניך' (בראשית ד, ו). ולכאורה מהי השאלה, הלא התשובה ברורה וידועה, הקב"ה לא שעה אל מנחתו, הוא דחה אותו, טרק בפניו את הדלת, ולא זו בלבד אלא שלאחיו הקטן הבל הוא כן שעה. ואיך לא יחרה לו? 
אבל התשובה היא, שאנחנו לא אמורים לחיות בתוך העבר, בתוך הטעויות שעשינו בעבר; אנחנו צריכים לחיות בהווה! ההווה הוא הזדמנות! כל דבר בהווה הוא הזדמנות! הקב"ה אומר לקין: 'הלא אם תיטיב – שאת, ואם לא תיטיב – לפתח חטאת רובץ' (שם) – הכל תלוי במעשים שתעשה מעכשיו והלאה. 'אם תיטיב שאת' – זו מתנת ההזדמנות של ההווה, ההזדמנות להכריע את המשקל ברגע זה. כאשר אני מבין זאת, זוהי תמצית התשובה! כי זה אומר שאני רואה את ה' ורוצה אותו. למרות מה שעשיתי בעבר, אני רוצה כעת להתחבר לקב"ה!
כאשר אני שומע את קול השופר, את הקול הפנימי של הנשמה שלי, אז 'עורו ישנים משנתכם', אני מתעורר ע"י הקול הזה. כי השינה מגיעה מהגוף, אבל הנשמה, נשמת החיים, שאותה מסמל השופר, היא כולה טוב. נמצא שאני יכול להכריע את הכף מכח השופר! מכח הנשמה אני אקבע את זהותי! אראה דברים באור חיובי, מתוך מבט של הודיה! כי כל מה שהקב"ה נותן לנו הוא חיובי!
כאשר רואים אנשים שמזדקנים, לפעמים זה פשוט מעורר רחמים. הם כל כך עצובים. בתחילת החיים, כולנו מלאי מרץ עם אידיאלים, כמו השמש בגבורתו. השמש עולה ועולה, אבל באיזה שלב היא מגיעה לשיא ואז מתחילה לשקוע, ומגיע משבר אמצע החיים, כי אין לאדם לאן לעלות יותר, הוא מרגיש: אני מי שאני ואין מה לעשות יותר, מכאן זה רק מתחיל לרדת. הכוחות שלו מתחילים לעזוב אותו והוא קולט שהוא כעת בכיוון שמוליך אל הקבר... האדם מרגיש שהוא תקוע במדרון שמוביל אותו מטה מטה, וזו רק שאלה של זמן עד שהכל נגמר... יש תחושות קשות של ייאוש וחידלון.
אבל יהודי לא רואה את זה בצורה כזאת ח"ו! אדרבה, הכל זה הזדמנות! כאשר השמש שוקעת באופק, אמנם כאן נהיה חושך, אבל במקום אחר נהיה אור! החיים הם מחזור מתמיד של אורה ושמחה, חיבור וחיוביות, אולי זה לא בתחום הראיה הגשמית שלי כאן למטה, אבל הנשמה הרי תחיה לנצח ועוד מעט והיא תעלה בצד השני, תהיה תחיית המתים ותהיה תקומה חדשה! 
*
זוהי תפיסה שאנחנו צריכים להפנים. יש כאלה שמסתכלים על תשובה וזה מרתיע אותם: 'אוי, אני צריך להתחיל לעשות בדק בית וזה לא נעים מה שקורה אצלי בחורים ובסדקים, הרי אני בפשיטת רגל! מה יהיה איתי! זהו. אני אבוד, לא יתנו לי יותר אשראי, כבר בזבזתי את הכל...'. אבל חז"ל אומרים לנו: אל תסתכלו על זה ככה, תראו את זה ממבט של הודיה! הקב"ה רוצה אותנו ומחפש אחרינו, 'פתחי לי אחותי רעיתי' (שה"ש ה, ב), ולכן הוא נותן לנו להיות במצב של חצי-חצי! תראו את כל החסדים שהוא עושה עמנו תמיד! למרות כל מה שעשינו, הוא אמר לנו וקבע לנו על ידי חז"ל שאנחנו חצי זכאי וחצי חייב, וכך נתן בידינו את הבחירה להכריע את העתיד. איזו הזדמנות קיבלנו! איזה יופי! כמה נהדר! המתנה של התשובה, היא המתנה הגדולה ביותר!  
זוהי תפיסת החיים שפרשתנו מלמדת אותנו, לחיות בטנא, עם 'ושמחת בכל הטוב אשר ה' אלקיך נותן לך' (כו, יא), ומכח זה נזכה שהקב"ה ימשיך להרעיף עלינו את חסדיו המרובים ונזכה לשנה טובה ומתוקה!
*

